Viron jääkiekkomaajoukkue

Viron jääkiekkomaajoukkue on Viron edustusjoukkue miesten kansainvälisissä jääkiekko-otteluissa ja turnauksissa. Joukkue toimii Eesti Jäähokiliiton alaisuudessa ja on osallistunut moniin arvokisoihin ja säännöllisesti olympialaisten karsintoihin. Joukkue on IIHF:n rankingissa 28. sijalla. Viron jääkiekkomaajoukkuetta kutsutaan nimellä "Pääsukesed" (suom. 'Pääskyset'), muun muassa siksi, että haarapääsky on Viron kansallislintu. Vuonna 2021 maassa oli 120 rekisteröitynyttä miesjääkiekkoilijaa ja 11 kaukaloa. Vuonna 2024 pelaajien määrä oli 126, kaukaloiden 10. Vuodesta 2023 lähtien Viron maajoukkuetta on valmentanut Petri Skriko. 
Historia.
Viro liittyi Kansainvälisen jääkiekkoliiton IIHF:n jäseneksi vuonna 1935. Viron maajoukkue pelasi ensimmäisen maaottelunsa 20. helmikuuta 1937 Suomea vastaan häviten pelin maalein 1–2. Voitto oli samalla Suomen ensimmäinen voitto. Maat kohtasivat seuraavana vuonna Tallinnassa, Virossa, jossa Viron joukkue voitti Suomen lukemin 2–1. Viron maajoukkueen viimeinen voitto ennen toista maailmansotaa oli 3–0-voitto Liettuasta vuoden 1941 helmikuussa.
Marraskuun 2021 Baltic Challenge Cupissa Viro voitti ensimmäistä kertaa Latvian maajoukkueen.
Maailmanmestaruuskilpailuissa.
Itsenäistyttyään uudestaan Virosta tuli jälleen IIHF:n jäsen 6. toukokuuta 1992, ja se osallistui D-sarjan maailmanmestaruuskilpailuihin vuonna 1994.
Joukkue hävisi vuoden 2009 maailmanmestaruuskilpailujen 2. divisioonan ratkaisevassa pelissä yllättäen Serbialle, ja näin nousu 1. divisioonaan jäi niukasti saavuttamatta. Kuitenkin vuoden 2010 kotikisoissaan Narvassa maailmanmestaruuskilpailujen 2. divisioonan turnauksessa joukkue nousi takaisin 1. divisioonaan päävalmentaja Ismo Lehkosen johdolla, joka työskenteli palkatta. Viro voitti viisi peliä, ja sen maaliero oli 62–5. Tämän jälkeen joukkue on pudonnut kahdesti 2. divisioonaan, mutta vuodesta 2015 alkaen joukkue on pelannut 1. divisioonan B-lohkossa. Vuoden 2015 alussa uutisoitiin, että Lehkonen palaisi Viron valmentajaksi Sakari Pietilän seuraajaksi, mutta tämä ei toteutunut.
Vuoden 2018 1. divisioonan B-lohkon maailmanmestaruuskisoissa joukkue taisteli viimeiseen otteluun saakka noususta 1. divisioonan A-lohkoon, mutta hävisi viimeisen kamppailun kisaisäntä Liettualle jääden lopulta A-lohkon kolmanneksi. Sijoitus oli paras, jonka Viro on saavuttanut nykyisellä vuoden 2012 kisoista lähtien käytössä olleella sarjajärjestelmällä, jossa vain 1. divisioonan A-lohkon voittaja ja kakkonen voivat nousta jääkiekon maailmanmestaruuskisoihin. (Vielä vuonna 2011 B-lohkonkin voittaja nousi, eli lohkojen tasolla ei ollut eroa, kuten nykyisin. Samanaikaisesti A-lohkon kakkonen ei tuolloin noussut.) Viron Villem-Henrik Koitmaa valittiin turnauksen parhaaksi maalivahdiksi.
Seuraavan vuoden kisoissa Viron maajoukkueella olisi ollut vielä ennen viimeistä otteluaan mahdollisuus sivuta edellisen vuoden sijoitustaan. Joukkue ei kuitenkaan saavuttanut viimeisessä ottelussaan täysiä pisteitä, vaan se onnistui voittamaan Ukrainan vasta jatkoajalla, ja näin ollen vuonna 2019 Viro päätyi kotikisoissaan 4. sijalle. Vuonna 2024 joukkue sivusi parasta sijoitustaan maailmanmestaruuskilpailuissa, kun se sijoittui 1. divisioonan B-lohkon kisoissa pronssille.
Kaudesta 2021–2022 alkaen päävalmentaja Jussi Tupamäen apuvalmentajina on toiminut virolaisen Kaupo Kaljusten lisäksi Alexandr Barkov vanhempi ja sen jälkeen Mikko Mäenpää. Viron jääkiekkoliitto päätti yhteistyön Barkov seniorin kanssa tammikuussa 2023. Virossa ilmoitettiin yhteyistyön päättyneen sen myötä, kun Barkov siirtyi Moskovan Spartakin juniorivalmennuksen pariin.
Kokoonpanoja.
Päävalmentaja: Jussi Tupamäki&lt;br&gt;
Apuvalmentaja: Märt Eerme&lt;br&gt;
Maalivahtivalmentaja: Janne Pekkarinen&lt;br&gt;
Manageri: Jüri Rooba&lt;br&gt;
Huoltaja: Christian Adami&lt;br&gt;
Fysioterapeutti: Oliver Papp&lt;br&gt;
Päävalmentaja: Jussi Tupamäki&lt;br&gt;
Apuvalmentaja: Märt Eerme&lt;br&gt;
Maalivahtivalmentaja: Janne Pekkarinen&lt;br&gt;
Manageri: Jüri Rooba&lt;br&gt;
Huoltaja: Peter Allen&lt;br&gt;
Kiropraktikko: Martin Kumm&lt;br&gt;
Tiedottaja: Maarja Kirtsi&lt;br&gt;
Fysioterapeutti: Oliver Papp&lt;br&gt;